ધીરુભાઈ પોતાના માટે જરા બેધ્યાન પણ પુસ્તકાલયને ચોખ્ખું ચણાક રાખે. રોજ સવારે સાવરણી લઈ સફાઈકામ કરવા લાગે. ખૂણેખૂણો વાળે. ફર્શ પર એક તણખલું ન રહેવા દે. ફિનાઈલ નાંખેલા પાણીથી દર બે-ત્રણ દિવસે પોતાં કરે. સભ્યો પાસે પણ એ સ્વચ્છતા જાળવવાનો આગ્રહ રાખે. પગરખાં બહાર કઢાવે. કહે, ‘મા સરસતીના મંદિરમાં જોડાં પહેરી ન અવાય.’ ધીરુભાઈને કામ વગર બેસવું ન ગમે. કીડીઓ ચડે. કંઈ ને કંઈ કરતા રહે. પુસ્તક ફાટેલું જુએ કે તરત એને એક તરફ અલગ મૂકી દે. થોડી નવરાશ મળે કે તરત એને રિપેર કરવા લાગી જાય. ગુંદર, સેલોટેપ અને કાતર હાથવગાં રાખે.